钦定古今图书集成/明伦汇编/闺媛典/第070卷 > 李应时妻谢氏
## 钦定古今图书集成/明伦汇编/闺媛典/第070卷 > 李应时妻谢氏

按《祁门县志》：“谢氏，李应时妻。时聘谢后，病痿，父母悔
之，谢氏不可，卒归时。时病日剧，一切饮食溲溺皆赖
支持。七年，应时死，谢誓身殉，众妇竞劝不听，曰：‘若等
不谙理道，我将归就从兄显裁’。显曰：‘死固无不可，无
如汝祖姑及翁。姑老，谢乃忍死竭力以养。未几，二姑
相继没，翁怜其苦，欲令他适，谢即引刀断指以示不’。”
二。翁既鳏，益老且病，氏事之益谨，朝夕治具，肃立左
右，或床第遗秽，即躬为蠲涤。如是者又三年，翁亡，既
襄事，复就显裁。显曰：“宁忍伤汝母心？”谢唯唯。寻母丧，
及期，又问显。显曰：“汝力殚矣。即不死，无负李氏子。”谢
毅然曰：“前所言礼也，此何刺谬？”遂衰绖，遍辞其家人，
禁不粒食。积四十四日不死。形虽羸，神爽炯然自若。
女妇来唁者，犹盥洗出见，从容款语如平时。后乃引
绳自绝。娣姒检所断指并殓。孀居十有七载，未尝一
日语笑，亦未一解衰绖。督学耿定向传其事。